Henrik Dam Kristensen (S), 2012-05-24:
Vejdirektoratets undersøgelse af ulykker ved vejarbejde viser heldigvis, at det går i den rigtige retning.
Der sker stadig færre ulykker og personskader.
Det er helt rigtigt, at vi hele tiden skal se på, om vi gør det godt nok.
Flere af de foreslåede initiativer i beslutningsforslaget er allerede iværksat eller vil blive det fremadrettet.
Vejdirektoratet arbejder løbende på at forbedre sikkerheden for vejarbejdere.
Nogle af de mange virkemidler, som tages i brug, er brug af teknologi og ITS, løbende kampagner, bedre uddannelse, bedre koordinering af indsatsen, forbedringer af vejregler, skiltning og afmærkning. Teknologien åbner hele tiden nye muligheder for bedre information til trafikanterne.
Vejdirektoratet benytter f.eks. melding til gps og smartphones, trafik-tv og meget andet for at kommunikere direkte til borgerne.
På den måde kan bilisterne blive bedre til at planlægge deres rute og nå rettidigt frem uden at forcere et vejarbejde.
Kampagner er også en vigtig del af indsatsen.
Kampagner skal minde bilisterne om at tage hensyn til de mange mennesker, der hele tiden har vejen som deres arbejdsplads.
Vejdirektoratet oplever, at kampagnerne gør en forskel, og derfor gennemfører de igen i år kampagnen »Pas på min far« med vejplakater, som sættes op, hvor der er vejarbejde.
I beslutningsforslaget fremsættes ønske om bedre uddannelse af vejarbejdere og udbudskrav om uddannelse.
Det er allerede noget, som Vejdirektoratet arbejder med.
»Vejen som arbejdsplads« er et kursus, som skal lære vejarbejderne om den rette måde at afmærke et vejarbejde og den risiko, som også er forbundet med arbejdet.
Det er et krav, at arbejderne på statsvejnettet skal have dette kursus.
Dette kursus er under revision, så det bliver mere målrettet de forskellige grupper af vejarbejdere.
Der nedsættes en arbejdsgruppe, som koordinerer vejarbejdet.
Udvalget arbejder også med forhold, der skaber større sikkerhed for vejarbejdere, f.eks. en vurdering af mulighederne for at benytte nye tekniske eller teknologiske løsninger til at skabe større sikkerhed.
Et nyt it-system giver Vejdirektoratet overblik over planlagte og igangværende vejarbejder på statsvejene.
Det nye system giver bl.a. mulighed for bedre planlægning, mere præcise trafikinformationer og målrettet tilsynsindsats.
Vejdirektoratet er også sammen med bl.a. Arbejdstilsynet, 3F, politiet og kommunerne i gang med at revidere reglerne for sikring af arbejdspladser på vejene.
Regeringen vil sætte særlig fokus på steder, hvor der rent faktisk er personer, der er i gang med at udføre et arbejde.
Nye regler vil bl.a. bidrage til, at sikkerhedsudstyr og beskyttelsesforanstaltninger målrettes efter hastigheder, vejtyper og det vejarbejde, der foregår.
For at sikre vejarbejderne er det også vigtigt, at bilisterne nedsætter hastigheden der, hvor det er påkrævet.
Det gøres ved at anvende bomme, blink eller indsnævring af kørebanerne.
Der kan også benyttes automatisk trafikkontrol, i daglig tale kaldet ATK, til at kontrollere hastigheden.
Af regeringsgrundlaget fremgår, at regeringen vil styrke trafiksikkerheden gennem et øget omfang af ATK.
Jeg ved, at Justitsministeriet arbejder på, hvordan vi bedst kan opnå en sådan styrkelse.
Også det skal indgå i det videre arbejde.
Jeg synes, det er et rigtig godt beslutningsforslag, Enhedslisten har fremsat.
Jeg synes, der er god grund til at arbejde videre med det i forhold til det spor, jeg har lagt i min tale, og det beslutningsforslag, som Enhedslisten er kommet med, så det vil jeg endnu en gang gerne takke Enhedslisten for.